  Майя Бывальцева Вуоно арнянуналэ, 25-тӥ инвожое, Томск улосвылысь Чаинск ёросысь Нижняя Тига черкогуртын удмурт лулчеберетъя «Гербер» улосвыл фестиваль ортчоз. Нимысьтыз ӧтем куно луоз Удмуртиысь кун филармониысь «Шулдыр ӝыт» ансамбль. Со сярысь ивортэ Томск улосвыллэн нимлыко сайтэз. Концертэ озьы ик пыриськозы улосвылысь куать ёросъёсысь но Томскысь творчествоя коллективъёс. «Лулчеберетъя улосвыл ужрадъёс пӧлын «Гербер» праздник адӟымон инты басьтэ, отын удмуртъёслэн лулчеберетсылэн но йылолъёссылэн вань пӧртэмлыкеныз тодматскыны луэ», — вераз Томск улосвылысь лулчеберетъя но туризмъя департаментлэн кивалтӥсез Павел Волк. Фестивальын чеберлыко киужъёсын адӟытон-вузкарон ужалоз, йӧскалык сиён-юонъёсын тодматозы, гурт возёс техникаез но ужан тӥрлыкез возьматозы. Литературая адӟытонын удмурт калык выжыкылъёсты но легендаосты кылзыны луоз. Покчи куноослы шудон программа дасямын. Киужъя усточиос «Гербер» фестивальлэсь тодметсэ — тылобурдоез — лэсьтонын вожвылъяськозы. Со сяна, вал вылын ворттылонъёс, турнасьёслэн, егит трактористъёслэн конкурсъёссы ортчозы. Нош батыръёс кор лэзянын кужымзэс мерталозы. Тегъёс: Лулчеберет Россия удмуртъёс удмуртъёслэнбляксы  